ජනමාධ්‍ය ආයතනයක් විසින් මහජන සුබසිද්ධිය උදෙසා නිවැරැදි හා සත්‍ය පුවත් ජනතාවට ඉදිරිපත් කිරීම “තමන් සතු වගකීමක් සාධාරණ ලෙස ඉටුකිරීමක්” බව තීන්දු කළ කොළඹ දිසා අධිකරණය එසේ වගකීම් ඉටුකිරීමෙන් කිසිදු පාර්ශ්වයකට අගතියක් සිදු නොවන බව ඊයේ (30) ප්‍රකාශ කළේය.ස්වාධීන රූපවාහිනියේ විකාශය වූ ප්‍රවෘත්තියක් පදනම් කර ගනිමින් එම ආයතනයට විරුද්ධව පැවරූ නඩුවක් ගාස්තුවට යටත්ව නිශ්ප්‍රභ කරමින් කොළඹ ප්‍රධාන දිසා විනිසුරු ප්‍රදීප් හෙට්ටිආරච්චි මහතා එසේ පැවැසීය.කඩුවෙල ප්‍රාදේශීය සභාවේ හිටපු සභාපති (එක්සත් ජාතික පක්‍ෂය) මුදිත පීරිස් මහතා ස්වාධීන රූපවාහිනියෙන් රුපියල් මිලියන 150 ක වන්දියක් ඉල්ලා පැවරූ නඩුව මෙසේ නිෂ්ප්‍රභ කෙළේය.ස්වාධීන රූපවාහිනිය 2005 ජනවාරි 30 දින ප. ව. 7.30 ට විකාශය කළ “ඔබේ දැනගැනීම පිණිසයි” යන ප්‍රවෘත්තිය මගින් අපකීර්තියක්, අගතියක් හා අපහාසයක් සිදුවූ බවත්, ද්වේශ සහගත එම ප්‍රවෘත්තිය මගින් සිදුවූ හානියට රුපියල් මිලියන 150 ක් අයකර දෙන ලෙස ද අධිකරණයෙන් ඇයැද තිබිණි.වික්‍රමසිංහපුර හන්දියේ සිට ජයවඩනගමට යන පාර අබලන් තත්ත්වයේ පැවතීම ප්‍රවෘත්තිය මගින් අවධාරණය කර ඇත.පැමිණිලිකාර මුදිත මහතා අධිකරණයට සඳහන් කර ඇත්තේ තමන් ප්‍රාදේශීය සභාපති වුවත් තමන්ගේ ප්‍රාදේශීය සභාවට එම පාර අයත් නොවන බවය.